CELEX: 32011D0482
Language: lt
Date: 1311811200000
Title: 2011/482/: 2011 m. liepos 28 d. Komisijos sprendimas dėl nuorodų į standartą EN 15947 dėl esminių saugos reikalavimų, nustatytų Europos Parlamento ir Tarybos direktyvoje 2007/23/EB dėl pirotechnikos gaminių, paskelbimo (pranešta dokumentu Nr. C(2011) 5310) Tekstas svarbus EEE

29.7.2011   
            
            
               LT
            
            
               Europos Sąjungos oficialusis leidinys
            
            
               L 197/23
            
         KOMISIJOS SPRENDIMAS
   2011 m. liepos 28 d.
   dėl nuorodų į standartą EN 15947 dėl esminių saugos reikalavimų, nustatytų Europos Parlamento ir Tarybos direktyvoje 2007/23/EB dėl pirotechnikos gaminių, paskelbimo
   (pranešta dokumentu Nr. C(2011) 5310)
   (Tekstas svarbus EEE)
   (2011/482/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. gegužės 23 d. Europos Parlamento ir Tarybos direktyvą 2007/23/EB dėl pirotechnikos gaminių pateikimo į rinką (1), ypač į jos 8 straipsnį,
   atsižvelgdama į Nuolatinio komiteto, įsteigto pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus teikimo tvarką (2), 5 straipsnį, nuomonę,
   kadangi:
   
               (1)
            
            
               2010 m. rugsėjo 20 d. Švedijos valdžios institucijos oficialiai pareiškė nesutinkančios su standarto EN 15947 3,4 ir 5 dalimis, visų pirma dėl reikalavimų baterijoms ir jų deriniams;
            
         
               (2)
            
            
               standarte EN 15947 baterijos ir jų deriniai laikomi atitinkančiais Direktyvoje 2007/23/EB nustatytus esminius saugos reikalavimus, jeigu jie yra įsmeigiami į purią žemę arba pritvirtinami prie stulpelio taip, kad degdami liktų stati;
            
         
               (3)
            
            
               pasak Švedijos valdžios institucijų, standartas EN 15947 neatitinka Direktyvos 2007/23/EB I priedo 3 skirsnyje nustatytų esminių saugos reikalavimų. Baterijos ir jų deriniai paprastai naudojami ant kieto paviršiaus, pavyzdžiui, ant įšalusios žemės ar šaligatvio arba ant asfalto ar betono dangos. Standarte EN 15947 nenumatyta, kad tokios baterijos ir jų deriniai turėtų būti išbandytos ant kieto paviršiaus. Todėl kyla pavojus, kad ant kieto paviršiaus degančios baterijos ir jų deriniai neišsilaikys stati. Standartas EN 15947 neatitinka Direktyvos 2007/23/EB I priedo 3 skirsnio h punkte nustatytų esminių saugos reikalavimų dėl naudojimo instrukcijų. Pagal paskirtį fejerverkai dažnai naudojami vėlai vakare arba naktį, kai instrukcijas sunku įžiūrėti ir perskaityti;
            
         
               (4)
            
            
               Švedijos iškeltos problemos buvo aptartos Europos standartizacijos komitete (toliau – CEN). Atsižvelgdamos į klimato sąlygas ir valstybėse fejerverkų naudojimui taikomus reikalavimus, keletas valstybių narių baterijas ir jų derinius, įsmeigiamus į žemę arba pritvirtinamus prie stulpelio, pareikalavo įtraukti į standartą EN 15947. Todėl baterijos ir jų deriniai, kuriuos reikia įsmeigti į žemę ar pritvirtinti prie stulpelio ir prie kurių pridedamos naudojimo instrukcijos, buvo įtraukti į tą standartą, nes atitinka esminius saugos reikalavimus, nustatytus Direktyvoje 2007/23/EB;
            
         
               (5)
            
            
               Komisijos nuomone, nepaisant to, kad etiketėse nurodoma, jog tam tikros baterijos ir jų deriniai turi būti pritvirtinti prie stulpelio arba įsmeigti į purų paviršių, valstybėse narėse, kur fejerverkai daugiausia naudojami viešose vietose, faktiškai jie dažnai padedami tiesiog ant kietos žemės arba paviršiaus. Kitose valstybėse narėse, kur fejerverkai daugiausia naudojami privačiose valdose, nustatytas reikalavimas baterijas ir jų derinius įsmeigti į purią žemę arba pritvirtinti juos prie stulpelio, iš tikrųjų padidina saugą. Todėl, siekiant apsaugoti naudotojus ir stebėtojus nuo sužalojimų, būtina patikslinti atitinkamas standarto EN 15947 dalis ir, atsižvelgiant į skirtumus, nurodyti įvairius baterijų ir jų derinių tipus. Reikėtų atskirti baterijas ir jų derinius, kurie yra skirti ar tinkami padėti ant kieto ir lygaus paviršiaus ir kuriuos privaloma tokiu būdu išbandyti, nuo tų baterijų ir jų derinių, kuriuos privaloma įsmeigti į purų paviršių ar pritvirtinti prie stulpelio ir tokiu būdu išbandyti. Baterijos ir jų deriniai, kurie nėra skirti ar tinkami padėti ant kieto ir lygaus paviršiaus ir kurie nėra įsmeigiami į purų paviršių ar pritvirtinami prie stulpelio, turėtų būti priskirti prie dar vieno – trečiojo – tipo;
            
         
               (6)
            
            
               dėl to, kad standarto EN 15947 3,4 ir 5 dalis būtina patikslinti atsižvelgiant į baterijas ir jų derinius, nuorodos į tas dalis turėtų būti paskelbtos Europos Sąjungos oficialiajame leidinyje kartu su papildoma pastaba;
            
         
               (7)
            
            
               2010 m. rugsėjo 27 d. Prancūzijos valdžios institucijos oficialiai pareiškė nesutinkančios su standarto EN 15947 3,4 ir 5 dalimis, nes nėra numatytas kritimo bandymas ir nenustatyti įvairūs atstumai, kuriais užtikrinamas naudotojų ir kitų asmenų saugumas;
            
         
               (8)
            
            
               CEN surengė diskusijas, po kurių Prancūzijos siūlomo kritimo bandymo į standartą nutarta neįtraukti. Mechaninis kondicionavimas pagal standarte EN 15947 pateiktus aprašymus jau buvo nustatytas ankstesnės serijos EN 14035 standartuose ir praeityje puikiai pasiteisino. Į šį bandymo metodą įtraukti reikalavimai dėl jautrumo Direktyvoje 2007/23/EB nustatytomis normaliomis ir numatomomis naudojimo bei gabenimo sąlygomis;
            
         
               (9)
            
            
               Komisijos nuomone, standarte EN 15947 nustatytas mechaninio kondicionavimo bandymas pakankamai atitinka reikalavimus dėl jautrumo Direktyvoje 2007/23/EB nustatytomis normaliomis ir numatomomis naudojimo bei gabenimo sąlygomis;
            
         
               (10)
            
            
               Prancūzija taip pat pareiškė nuogąstaujanti, kad standarto EN 15947 3 dalyje nustatyti saugūs atstumai yra nepakankami, kad būtų galima visais atvejais apsaugoti asmenis, nes apsaugomas tik padegėjas. Pavyzdžiui, jeigu gaminiai padegami arti aukštų pastatų, kyla pavojus, kad bus apgadinta pastatų išorė arba bus sužeisti asmenys balkonuose ar terasose. Todėl Prancūzija pasiūlė kiekvienam pirotechnikos gaminiui nustatyti saugų atstumą, atsižvelgiant į aukščiausią jo trajektoriją vertikalia kryptimi;
            
         
               (11)
            
            
               surengus CEN diskusijas dėl saugių atstumų, paaiškėjo, kad kiekvienam tam tikros kategorijos gaminiui būtina nustatyti tą patį saugų atstumą. Nukrypus nuo šio principo, gali kilti didelis pavojus, nes specialių žinių neturintis naudotojas saugų atstumą turėtų nustatyti dar prieš naudodamas gaminį;
            
         
               (12)
            
            
               Komisijos nuomone, tos pačios kategorijos pirotechnikos gaminiams nustatyti skirtingi saugūs atstumai, ypač skirtingi atstumai, numatyti neturintiems specialių žinių naudotojams ir stebėtojams, klaidins gaminių naudotojus. Todėl šiuo atveju nebūtina patikslinti standarto EN 15947 3, 4 ir 5 dalių, nes jis jau atitinka Direktyvoje 2007/23/EB nustatytus esminius saugos reikalavimus,
            
         PRIĖMĖ ŠĮ SPRENDIMĄ:
   1 straipsnis
   Nuorodos į standarto EN 15947 3,4 ir 5 dalis paskelbiamos Europos Sąjungos oficialiajame leidinyje.
   2 straipsnis
   1.   Skelbiant nuorodas į standarto EN 15947 3, 4 ir 5 dalis Europos Sąjungos oficialiajame leidinyje kartu pateikiama ši papildoma pastaba:
   „Kol minėtas standartas nebus peržiūrėtas ir iš naujo paskelbtas, valstybės narės baterijas ir jų derinius, atitinkančius standarto EN 15947 reikalavimus, laiko atitinkančiais Europos Parlamento ir Tarybos direktyvos 2007/23/EB I priede nustatytus esminius saugos reikalavimus tik jeigu prieš pateikiant šiuos gaminius rinkai jie aiškiai paženklinami toliau pateiktais nurodymais.
   
                
            
            
               Ant lygaus paviršiaus dedamų baterijų ir jų derinių atveju:
               „Bateriją padėkite ant lygaus paviršiaus“ arba „Baterijų derinį padėkite ant lygaus paviršiaus“.
            
         
                
            
            
               Į purią žemę arba kitokią medžiagą įsmeigiamų baterijų ir jų derinių atveju:
               „Stačią bateriją įsmeikite į purią žemę arba kitą nedegią medžiagą, pvz., smėlį“ arba „Statmeną baterijų derinį įsmeikite į purią žemę arba kitą nedegią medžiagą, pvz., smėlį“.
            
         
                
            
            
               Prie stulpelių pritvirtinamų baterijų ir jų derinių atveju:
               „Stačią bateriją gerai pritvirtinkite prie tvirto stulpelio“, „Baterijos viršus turi išsikišti virš stulpelio“ arba „Statų baterijų derinį gerai pritvirtinkite prie tvirto stulpelio“, „Baterijų derinio viršus turi išsikišti virš stulpelio“. Baterijos ar jų derinio tvirtinimo prie stulpelio būdas ir priemonės pakankamai detaliai aprašomi pridedamose naudojimo instrukcijose, vartojant specialių žinių neturintiems naudotojams suprantamus terminus.
            
         
                
            
            
               Kitų baterijų ir jų derinių atveju: [jeigu gaminiai nėra skirti ar tinkami padėti ant lygaus paviršiaus, įsmeigiami į purią žemė ar kitą medžiagą arba pritvirtinami prie stulpelio, nurodomi kiti saugos reikalavimai].“
            
         2.   Skelbiant nacionalinio standarto, kuriuo perkeliamas standartas EN 15947, nuorodos numerį kartu pateikiama 1 dalyje nurodyta pastaba.
   3 straipsnis
   Šis sprendimas skirtas valstybėms narėms.
   
      Priimta Briuselyje 2011 m. liepos 28 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 154, 2007 6 14, p. 1.
   
      (2)  OL L 204, 1998 7 21, p. 37.